Rob Cavallo

**Robert Siers Cavallo** (rođen 21. marta 1963) američki je muzički producent, muzičar i izvršni direktor u muzičkoj industriji. Smatra se za jednog od najprodavanijih producenata u alternativnoj muzici, jer je radio na albumima koji su širom svijeta prodani u više od 130 miliona primjeraka. Također je dobitnik tri Grammy nagrade.

Najpoznatiji je po radu s grupom Green Day, ali je sarađivao i s izvođačima i bendovima kao što su Linkin Park, My Chemical Romance, Eric Clapton, Beth Hart, Goo Goo Dolls, Dave Matthews Band, Kid Rock, Jawbreaker, Alanis Morissette, Black Sabbath, Phil Collins, Paramore, Sixpence None the Richer, Lil Peep, ONE OK ROCK, Shinedown, Beauty School Dropout i Meat Loaf.

Cavallo svira više instrumenata i ima profesionalne zasluge za svoj rad na bas gitari, klaviru, orguljama, gitari i udaraljkama.

## Rani život 
Cavallo je rođen u Washingtonu, a sa porodicom se preselio u dobi od 10 godina u Los Angeles, Kaliforniju. Svoj interes za muziku otkrio je kao jedanaestogodišnjak slučajući kolekciju očevih Beatlesovih ploča. Diplomirao je na Univerzitetu Južne Kalifornije 1985. godine, kao član bratstva Sigma Alpha Mu, sa diplomom iz engleskog jezika. Cavallo je također pohađao muzičku školu Dick Grove.

## Karijera 
Cavallo je na početku svoje karijere radio sa Georgeom Massenburgm u studiju The Complex Studios. Godine 1987. pridružio se izdavačkoj kući Warnes Bros. Records kao A&R predstavnik, gdje mu je jedan od prvih zadataka bio rad sa bendom Black Sabbath. Tokom prvog mandata u Warner Brosu, potpisao je ugovore sa bendovima Goo Goo Dolls i Green Day. Cavallo je 1998. postao viši potpredsjednik A&R odjela u Hollywood Records. Godine 2002. prešao je u Warner Music Grop, a 2009. postao je glavni kreativni direktor kompanije. Za predsjednika Warner Bros. Records imenovan je 2011. i na toj funkciji ostao je do decembra 2012. godine.

Cavallo je, također, zajedno sa suosnivačem Broadway Corporationa, Henryjem T. Nicholasom III, osnovao medijsku kompaniju Level 7.

### Platinum albumi i trake 
Cavallo je producirao brojne albume i pjesme koji su dostigli platinasti tiraž. Među platinasto prodavanim albumima koje je producirao nalaze se:

* Green Day: *Dookie*, *Insomniac*, *Nimrod*, *American Idiot*, *Bullet in a Bible* i *Saviors*
* Goo Goo Dolls: *Dizzy Up the Girl*, *A Boy Named Goo* i *Gutterflower*
* My Chemical Romance: *The Black Parade* i *Danger Days: The True Lives of the Fabulous Killjoys*
* Dave Matthews Band: *Big Whiskey and the Groogrux King* i *Come Tomorrow*
* David Cook: *David Cook*
* Phil Collins: *Testify*
* Kid Rock: *Rock n Roll Jesus*
* Shinedown: *The Sound of Madness*
* Paramore: *Brand New Eyes*

Pjesme koje je producirao, a koje su se nalazile na platinasto prodavanim albumima, uključuju:

* Goo Goo Dolls – "Iris", sa soundtracka za film *City of Angels* / albuma *Dizzy Up the Girl*
* Eric Clapton – "Blue Eyes Blue", sa saundtreka za film *Runaway Bride* / albuma *Clapton Chronicles*
* Phil Collins – "You'll Be in My Heart", "Son of Man" i "Strangers Like Me", sa soundtracka za film *Tarzan*
* Alanis Morissette – "Uninvited", sa soundtracka za film *City of Angels*
* Paramore – "Decode", sa soundtracka za film *Twilight*

### Drugi važni projekti 
Album grupe Fleetwood Mac, *Say You Will*, koji je producirao Cavallo, ostvario je zlatni tiraž u Sjedinjenim Američkim Državama, Kanadi i Velikoj Britaniji. Album Dave Matthews Banda, *Big Whiskey and the Groogrux King*, debitovao je na prvom mjestu Billboardove liste 200. Singl Phila Collinsa "Can't Stop Loving You", sa albuma *Testify* koji je producirao Cavallo, dostigao je prvo mjesto na ljestvici Adult Contemporary.

Dvije pjesme grupe Goo Goo Dolls koje je producirao Cavallo, "Iris" i "Slide", uvrštene su na Billboardovu listu 100 najboljih pop pjesama u periodu od 1992. do 2012. Prema Billboardu, "Iris" je proglašena najboljom pop pjesmom tog perioda, dok je "Slide" zauzela deveto mjesto.

Cavallo je imao važnu ulogu kao A&R predstavnik za singl Linkin Parka "Burn It Down", koja je dostigla 30. mjesto na *Billboard* Hot 100 listi i dobila platinasti certifikat od RIAA.

Godine 2021. Rob Cavallo je pokrenuo Done Deal Management u saradnji sa muzičko-tehnološkom platformom Vydia.

## Nagrade i priznanja 
Cavallo je osvojio tri Grammy nagrade: 1998. godine za producenta godine; 2004. godine za najbolji rock album za produkciju albuma *American Idiot* grupe Green Day; te 2005. godine za pjesmu godine za produkciju pjesme "Boulevard of Broken Dreams" grupe Green Day.

Magazin Billboard svrstao je Cavalla na 45. mjesto svoje liste *Power 100* za 2012. godinu.

## Djelimična produkcijska diskografija 
*Glavni članak. Produkcijska diskografija Roba Cavalla*

## Reference 
Kategorija:Živi ljudi
Kategorija:Rođeni 1963.
Kategorija:Muzičari
Kategorija:Dobitnici Grammyja